Schweizer-juffrou: Boendoehof het haar skuldig bevindElana Barkhuizen lees haar verklaring op ‘n mediakonferensie voor aan die media. Saam met haar is (links) Connie Mulder van die Solidariteit Navorsinginstituut en dr. Dirk Hermann (regs) bestuurshoof van Solidariteit. Foto en video: Reint Dykema. “My uitdaging aan die media is om foto’s van Elana Barkhuizen en haar eie gr. R-klas te versprei van kinders van verskillende rasse en taalgroepe wat tussen mekaar sit. Die foto’s wys leerders wat gelukkig en tuis voel.” Dit is hoe dr. Dirk Hermann, bestuurshoof van die vakbond Solidariteit, ŉ duidelik emosionele Barkhuizen Dinsdag tydens ŉ mediakonferensie bekendgestel het. Barkhuizen het op die advies van haar werkgewer nie vrae van die media beantwoord nie, maar het ŉ verklaring voorgelees waarin sy benadruk dat sy ŉ goeie onderwyser is wat omgee vir al die leerders in haar skool. “Ek gaan baklei. Ek gaan doodseker maak dat wat met my gebeur het nooit weer met enige ander onderwyser gaan gebeur nie. “Ek is dit verskuldig aan my eie klassie, aan my mede-onderwysers en aan elke kind in Suid-Afrika wat goeie onderwysers nodig het,” het Barkhuizen gesê. Maroela Media het berig oor die rasseherrie wat tydens die opening van die 2019-skooljaar om dié onderwysers van Laerskool Schweizer-Reneke in Noordwes losgebars het nadat sy geskors is. ’n Foto wat Barkhuizen geneem het en met ouers op die klas se WhatsApp-groep gedeel het, het soos ŉ veldbrand op sosiale media versprei omdat dit oënskynlik wys swart en wit leerders sit apart in ŉ klas. Die provinsie se onderwysdepartement en talle politieke partye het die foto veroordeel. Barkhuizen het tydens die konferensie almal bedank wat vir haar ŉ persoonlike boodskap en gebede gestuur het. “Ek kon nie op almal reageer nie, maar ek wil uit my hart uit dankie daarvoor sê. Ek het elke boodskap gelees. Ek wil vir elke ouer, wit en swart, wat my herhaaldelik in die media verdedig het, ook dankie sê. “Moenie jammer vir my wees nie. Ek is nie alleen in hierdie stryd nie. Ek sal nie toelaat dat onderwysers deurentyd op eiers moet loop om ŉ haatbende te bevredig nie. “Ek is ŉ goeie onderwyser – ek gee nie om oor enigiets anders as die welstand van my klassie nie. Ek is Elana Barkhuizen – en ek gaan opstaan. Vir my, vir my klassie en vir alle onderwysers.” Hermann het bevestig dat Solidariteit nog voor die einde van die week hofstukke sal beteken waarin geëis gaan word dat die onwettige skorsing van die onderwyseres op ŉ dringende basis opgehef word. Die vakbond sal die Suid-Afrikaanse Menseregtekommissie (SAMRK) versoek om die optrede van Sello Lehari, Noordwes se LUR vir onderwys, asook dié van verskeie politieke partye te ondersoek. Solidariteit vra verder dat Mmusi Maimane, die DA-leier, dissiplinêr teen sy jeugleier, Luyolo Mphithi, optree. Verder oorweeg Solidariteit ook siviele aksie ná afloop van die ondersoeke wat onder meer ŉ lastereis kan insluit. “Barkhuizen is aan die hele wêreld as ŉ rassis voorgehou. Sonder dat daar enigsins na die ander kant geluister is, het politieke partye op die populistiese wa gespring. “Die feit wat egter misgekyk word, is dat Barkhuizen nie in diens van die LUR of die staat staan nie, want sy is deur die skool se beheerliggaam aangestel. Boonop was dit ook nie haar klas wat betrokke was nie. “Sy het bloot die foto geneem. Die verkeerde werkgewer het dus opgetree en ŉ onderwyseres is verkeerdelik geskors. Die lewe van ŉ briljante, geliefde onderwyseres is oornag deur ŉ boendoehof vernietig,” het Hermann gesê. Hermann het benadruk dat die LUR buite sy magte opgetree het en geen korrekte prosedure is tydens Barkhuizen se skorsing gevolg nie. “Formele prosesse gaan die ware weergawe van gebeure aan die lig bring. Verskeie ander ondersoeke is ook op die oomblik aan die gang wat hopelik die waarheid van dít wat in die klas gebeur het, aan die lig sal bring.” Hermann glo die ware weergawe gaan tot groot verleentheid van talle rolspelers lei en die boendoehof se skuldigbevinding tersyde stel. Hermann het ook bevestig dat niemand nog die besonderhede rondom Barkhuizen se skorsing aan haar verduidelik het nie. Sy het ŉ oproep ontvang van die skoolhoof omdat hy haar wou waarsku die LUR gaan haar skors en daarna ŉ sin van die beheerliggaam wat haar skorsing bevestig. “Solidariteit aanvaar hoegenaamd nie die boendoehof se uitspraak teenoor die onderwyser nie. Ons het die beste regspan aangestel om haar arbeidsregtelik te verteenwoordig. Ons gaan geen steen onaangeroer laat om op te tree teen elke hoëprofiel-amptenaar wat aan die boendoehof-bedrywighede deelgeneem het nie. “Hierdie saak is van uiterse belang vir die demokrasie van Suid-Afrika. Die land is ŉ regstaat met reëls en daar word veral van hoëprofiel-staatsamptenare en politieke partye vereis om dit te gehoorsaam. “Kom ons herstel Barkhuizen se menswaardigheid. Sy verdien ŉ verskoning en ons wil Suid-Afrika vra om te help om haar menswaardigheid te herstel sodat ons nie ŉ briljante onderwyser verloor nie. Die kindertjies vir wie sy klas gee, verdien dit,” het Hermann bygevoeg. Lees Barkhuizen se volledige verklaring hier.